
Anotacija
Disertacijoje tirta ‘Candidatus Phytoplasma’ genties fitoplazmų, infekuojančių uoginius augalus Lietuvoje, įvairovė bei jų poveikis augalų endosferos bakterijų mikrobiotai. Darbo tikslas — nustatyti uoginius augalus pažeidžiančias fitoplazmas ir palyginti infekuotų bei neinfekuotų augalų endosferos bakterijų mikrobiotos sudėtį. Tyrimui 2021–2024 m. mėginiai surinkti iš 37 vietovių 18 Lietuvos savivaldybių, daugiausia tiriant Vaccinium, Rubus ir Ribes genčių augalus natūraliose ir pusiau natūraliose augavietėse. Fitoplazmos aptiktos ir klasifikuotos taikant lizdinį PGR, 16S rRNR geno restrikcijos fragmentų ilgio polimorfizmo (RFIP) analizę bei DNR sekoskaitą; jų taksonominė priklausomybė nustatyta molekuliniais ir bioinformatiniais metodais. Endosferos bakterijų mikrobiotai charakterizuoti atlikta 16S rRNR amplikonų naujosios kartos sekoskaita, o skirtumai tarp sveikų ir infekuotų augalų bendrijų įvertinti diferencinės taksonų gausos analize. Įvertintas aptiktų fitoplazmų geografinis paplitimas ir pasiskirstymas skirtingose buveinėse. Nustatyta, kad fitoplazmos uoginiuose augaluose pasiskirsčiusios netolygiai, o infekcijų paplitimas susijęs su buveinės tipu. Pirmą kartą pasaulyje bruknė (Vaccinium vitis-idaea) identifikuota kaip ‘Candidatus Phytoplasma trifolii’ giminingos fitoplazmos šeimininkas, o paprastojoje mėlynėje (Vaccinium myrtillus) aptikta dviejų fitoplazmų mišri infekcija. Lietuvoje pirmą kartą nustatyti nauji fitoplazmų šeimininkai: Vaccinium corymbosum, Rubus caesius, Rubus nessensis ir Ribes nigrum, taip pat pirmą kartą aptiktas ‘Candidatus Phytoplasma trifolii’ giminingas kamienas. Patvirtinta, kad ‘Candidatus Phytoplasma rubi’ paplitusi laukinėse avietėse Lietuvoje, o Ribes genties augalai yra ‘Candidatus Phytoplasma asteris’ patogenų šeimininkai. Palyginamoji mikrobiotos analizė atskleidė, kad fitoplazminė infekcija siejasi su specifiniais Vaccinium ir Rubus genčių augalų endosferos bakterijų bendrijų sudėties pokyčiais. Gauti rezultatai praplečia žinias apie fitoplazmų šeimininkų įvairovę ir paplitimą natūraliose bei pusiau natūraliose augavietėse, taip pat apie augalo–patogeno–mikrobiotos sąveikas. Jie sudaro pagrindą laukinių uoginių augalų, kaip galimų fitoplazmų rezervuarų, vertinimui, rizikos zonų nustatymui bei ankstyvosios diagnostikos ir augalų apsaugos strategijų tobulinimui.

